Märts 2012

Märts 2012, kroonika

2012. aasta märts algas neljapäeval ja lõpeb 31 ööpäeva pärast laupäeval.

1. märts

 Ameerika Ühendriikides allkirjastas Marylandi osariigi kuberner Martin O'Malley seaduse, millega seadustati osariigis samasooliste abielu. Seadus jõustub alates 1. jaanuarist 2013 ja sellega saab Marylandist USA kaheksas osariik, kus samasooliste abielu on lubatud.
 Armeenia parlament võttis vastu uue eriolukorra seaduse, millega seadustati kaitsejõudude kasutamine massiliste rahvarahutuste mahasurumisel.
 Belgias Brüsselis algas Euroopa Ülemkogu kahepäevane istung, kus Eestit esindas peaminister Andrus Ansip. Ülemkogu istungi esimesel päeval anti Serbiale ametlikult Euroopa Liidu kandidaatriigi staatus. Seda otsust algselt vastustanud Rumeenia võttis oma vastuväited tagasi.
 Haiti peaministrikandidaadiks nimetati senine välisminister Laurent Lamothe.
 Hollandis alustas tööd kuus mobiilset eutanaasiabrigaadi, kes aitavad neid ravimatuid haigeid, kelle perearst ei ole nõus eutanaasiat läbi viima. Täiendavalt avati Haagis ka eutanaasiakliinik, kuhu võetakse vastu ravimatuid haigeid ja surijaid, kes ei soovi elust lahkuda kodus.
 Läti Seim hääletas maha seaduseelnõu, millega oleks 7. jaanuar kuulutatud riigipühaks. 7. jaanuaril tähistavad Läti Õigeusu Kiriku liikmed vastavalt vanale kalendrile jõulupühi.
 Somaalias korraldasid islamiliikumise aş-Şabāb väed üllatusrünnaku Garbahaareey linnale. Rünnakus said surma kaks kõrgemat ohvitseri ja üks parlamendiliige, linn jäi siiski valitsusvägede kontrolli alla.
 Soomes astus ametisse president Sauli Niinistö.
 Türgi suurima linna İstanbuli Beyoğlu linnaosas, valitseva Õigluse ja Arengu Partei piirkondliku peakorteri lähistel toimus pommiplahvatus. Pomm õhiti politseibussi möödumisel, plahvatuses hukkus 15 politseiametnikku ja üks tsiviilisik.
 Venemaal Pihkvas pidas politsei kinni Eesti Rahvusringhäälingu korrespondendi Igor Taro. Hiljem samal päeval Taro vabastati ja talle tagastati kinnipidamisel konfiskeeritud videomaterjalid. Ajakirjanikuviisa alusel Venemaal viibinud Tarot süüdistati valimiste kajastamiseks vajaliku spetsiaalse akrediteeringu puudumises.
 Eestis alustas tööd sihtasutus Eesti Teadusagentuur.
 Eestis viibis ühepäevasel ametlikul visiidil Gruusia välisminister Grigol Vašadze.
 Tartu Ülikooli Kirjastuse peatoimetajana alustas tööd Ivo Volt.
 Vihula mõisa haldavate ettevõtete Vihula Manor Country Club & Spa ja Vihula Mõisa Puhkeküla tegevjuhina asus tööle seni kolme viietärnihotelli Kolm Õde, Telegraaf ja Schlössle juhtinud Michael Stenner.

2. märts

 Ameerika Ühendriikide krediidireitinguagentuur Moody's alandas Kreeka krediidireitingu tasemele C, mis on krediidireitingute hierarhia madalaim aste.
 Austraalia peaminister Julia Gillard nimetas oma rivaali Kevin Ruddi asemel välisministriks Bob Carri.
 Belgias Brüsselis lõppes Euroopa Ülemkogu istung. 25 Euroopa Liidu liikmesriigi juhid allkirjastasid seal riikide eelarvedistsipliini tõhustamiseks mõeldud fiskaalkokkuleppe. Leppega keeldusid ühinemast Suurbritannia ja Tšehhi.
 Gruusia parlament võttis vastu seaduse, millega pikendati kaitseväeteenistust 12 kuult 15 kuule.
 Iraanis toimusid parlamendivalimised.
 Läti välisministeerium teatas, et on keelanud kahe Venemaa ajaloolase Aleksandr Djukovi ja Vladimir Simindei sissesõidu Läti Vabariigi territooriumile.
 Pakistanis toimusid parlamendi ülemkoja valimised, mille võitis peaminister Asif Ali Zardari juhitav Pakistani Rahvapartei. Mainitud erakond võitis valimistel 19 kohta ja talle kuulub nüüd senatis kokku 41 kohta.
 Prantsusmaa president Nicolas Sarkozy teatas saatkonna sulgemisest Süürias, millega Prantsusmaa protesteerib Süüria valitsuse repressiivse poliitika vastu.
 Somaalias vallutasid valitsusväed Aafrika Liidu üksuste toel islamiliikumiselt aş-Şabāb Maslah' asula, mida islamiliikumine kasutas tugipunktina pealinna Muqdisho ründamisel.
 Venemaal valiti Tõva Vabariigi valitsusjuhiks tagasi Šolban Kara-ool.
 Eestis viibis ühepäevasel töövisiidil Soome Euroopa asjade ja väliskaubanduse minister Alexander Stubb.
 Jõgeval algasid kaks päeva kestnud XVI Alo Mattiiseni muusikapäevad. Muusikapäevade avamisel osales ka Riigikogu aseesimees Laine Randjärv.

3. märts

 Ameerika Ühendriikide Washingtoni osariigis toimusid 2012. aasta presidendivalimiste eelvalimised, kus osalesid Vabariikliku Partei presidendikandidaadiks pürgivad poliitikud. Eelvalimised võitis 36-protsendilise toetusega Mitt Romney, teiseks jäid umbes 25-protsendilise toetusega Rick Santorum ja Ron Paul.
 Guineas sõitis teelt välja Moribadou linnast Belya linna teel olnud ja inimesi turule viinud veoauto. Õnnetuses hukkus kuni 50 ja sai vigastada 20 inimest.
 Iirimaal Dublinis avastati, et kurjategija(d) on varastanud linna peakirikust (Christ Church Cathedral) linna kaitsepühaku Laurence O'Toole'i südame.
 Kreeka põhja- ja keskosas vahistas politsei kokku 35 inimest, kes tegelesid antiikväärtuste salakaubandusega. Kinnipeetute juurest leiti hulgaliselt antiikmünte ja muid kunstiväärtusi.
 Liibüas hukkus demineerimismissioonil Taani mittetulundusühingu DanChurchAid heaks töötanud eesti demineerija Kaido Keerdo.
 Poolas Szczekociny lähistel toimus rongiõnnetus, kus Varssavi–Krakówi raudteeliinil põrkasid kokku kaks ekspressrongi. Kokkupõrkes hukkus 16 ja sai vigastada 58 inimest. Kokkupõrke põhjustas asjaolu, et üks rongidest liikus valel teel.
 Tadžikistani valitsuse sidebüroo soovitusel blokeerisid kolm riigi neljast internetioperaatorist juurdepääsu sotsiaalvõrgustikule Facebook. Juurdepääs Facebookile taastati avalikkuse survel 11. märtsiks.
 Trinidadi ja Tobago parlamendis kukkus läbi umbusaldusavaldus peaminister Kamla Persad-Bissessari valitsuskabinetile. Umbusalduse avaldamist toetas 11 parlamendiliiget ja vastu oli 29 parlamendiliiget.
 Eestis Tallinnas Nokia kontserdimajas toimus lauluvõistluse Eesti Laul 2012 finaal. Konkursi võitis ja õiguse esindada Eestit 2012. aasta Eurovisiooni lauluvõistlusel sai Ott Lepland looga "Kuula".

4. märts

 Hiina teatas kaitsekulutuste suurendamisest 11,2 protsendi võrra 2012. aasta riigieelarves.
 Kongo Vabariigi pealinnas Brazzaville'is plahvatas relvaladu. Plahvatuses hukkus vähemalt 146 inimest ja veel sadu inimesi sai vigastada. Plahvatuse põhjustas tulekahju, mis sai omakorda alguse elektrilühisest.
 Norra ettevõte Reitan Servicehandel omandas 130 miljoni euro suuruse ostutehinguga Soome ettevõttelt Sanoma OY R-Kioskite võrgustiku. Norralaste kätte läksid ka R-Kioskid Baltimaades, sealhulgas Eestis.
 Peruu politsei teatas marksistliku relvarühmituse Särav Tee juhi Walter Diaz Vega tabamisest riigi põhjaosas.
 Venemaal toimusid presidendivalimised. Valimised võitis ootuspäraselt peaminister Vladimir Putin, kindlustades endale sellega kolmanda ametiaja Venemaa presidendina. Putin kogus 63,6 protsenti antud häältest, teiseks jäänud Venemaa Föderatsiooni Kommunistliku Partei kandidaat Gennadi Zjuganov 17,18 protsenti.

5. märts

 Ameerika Ühendriikide asepresident Joe Biden alustas ringsõitu Kesk-Ameerika riikides, mille raames külastab ta Mehhikot ja Hondurast. Hondurases kohtub ta ka El Salvadori, Panama, Costa Rica ja Guatemala presidentidega.
 Ameerika Ühendriikides Washingtonis kohtusid Ameerika Ühendriikide president Barack Obama ja Iisraeli peaminister Binyamin Netanyahu. Kohtumise põhiteemaks oli Iraani võimaliku tuumarelvastumise küsimus.
 Egiptuses Siinai poolsaarel rünnati Iisraeli ja Jordaaniasse suunduvat gaasijuhet, mille tulemusel toimus trassil kaks plahvatust. Eelmisel korral rünnati gaasijuhet 5. veebruaril ja see oli suudetud parandada ning kasutamiseks taasavada alles veebruari viimasel nädalal.
 Islandil algas kohtuprotsess riigi endise peaministri Geir Haarde üle, keda süüdistatakse hooletuses 2008. aasta finantskriisile reageerimises.
 Kreekas Pireuse sadama lähistel läks põhja naftatanker Alpha 1, mille pardal oli enam kui 2000 tonni naftat. Koos laevaga hukkus selle kapten, ülejäänud 10 meeskonnaliiget õnnestus päästa. 
 Prantsusmaal toimunud kaablirikke ja sellest tingitud elektrikatkestuse tõttu tekkisid ulatuslikud häired Londonit ja Pariisi ühendava kiirrongi Eurostar liikluses. Raudteel tekkisid kuni üheksatunnised viivitused ja firma tühistas veel ka järgmisel päeval üheksa väljumist.
 Venemaa president Dmitri Medvedev andis korralduse vaadata üle 2005. aastal maksupettuse eest vangi mõistetud Mihhail Hodorkovski süüasi.
 Venemaal toimusid ulatuslikud meeleavaldused presidendivalimised võitnud peaminister Vladimir Putini vastu. Peterburis vahistas politsei umbes 300 ja Moskvas umbes 250 meeleavaldajat. Vahistatute seas olid ka opositsiooniliikumise juhid Aleksei Navalnõi ja Sergei Udaltsov, kes hiljem siiski vabastati.
 Eestis algas Eesti Ametiühingute Keskliidu streigilaine, millega protesteeritakse kollektiivlepingu seaduse ühepoolse muutmise ja töölepinguseaduse muutmise eelnõu vastu. Eesti Transpordi- ja Teetöötajate Ametiühingu toetusstreigi tõttu peatus üheks päevaks ühistransporditeenuse osutamine Narva linnas.
 Eesti peaminister Andrus Ansip tegi koalitsiooninõukogule ettepaneku alandada alates 1. jaanuarist 2013 töötuskindlustuse maksemäära seniselt 4,2 protsendilt 3 protsendile.
 Eesti haridus- ja teadusminister Jaak Aaviksoo avalikustas XII Riigikogu ees peetud kõnes ministeeriumi tellitud sõltumatu auditi tulemused, mille kohaselt ootab Eesti Kunstiakadeemiat perioodil 2012–2016 ees püsiv maksevõimetus.

6. märts

 Afganistani lõunaosas Kandahāri provintsis toimunud pommiplahvatuses hukkus kuus jalgsipatrullis osalenud Suurbritannia sõdurit. Tegu oli Suurbritannia jaoks suurima elavjõu kaotusega Afganistani missioonil pärast 2006. aastat.
 Ameerika Ühendriikide kümnes osariigis toimusid 2012. aasta presidendivalimiste eelvalimised, kus osalesid Vabariikliku Partei presidendikandidaadiks pürgivad poliitikud. Mitt Romney võitis valimised Alaska, Idaho, Massachusettsi, Ohio, Vermonti ja Virginia osariikides, Newt Gingrich oli edukas koduosariigis Georgias, Rick Santorum võitis Põhja-Dakotas, Tennessees ja Oklahomas.
 Ameerika Ühendriikide president Barack Obama välistas oma avalikus esinemises Ameerika Ühendriikide ühepoolse sõjalise sekkumise Süüria konflikti.
 Armeenia rahvuslik lennukompanii Armavia lõpetas ajutiselt teenuste osutamise, sest ei suutnud Zvarthnotshi lennujaamaga kokku leppida teenustasudes. Õhtuks saavutati siiski kokkulepe ja lennukompanii taastas oma lennud.
 Hollandis Amsterdamis avaldas hariduskulude kärbete vastu meelt 50 000 haridustöötajat. Streigi tõttu oli Hollandis suletud umbes 2000 kooli.
 Indias tehti teatavaks viie osariigi parlamendivalimiste tulemused, mis kujunesid suureks tagasilöögiks valitsevale erakonnale India Rahvuskongress. Rahvuskongressil õnnestus valimised ülekaalukalt võita ainult Manipuri osariigis, Uttarakhandis saadi vaid üks koht rohkem konkureerivast erakonnast Bharatiya Janata Party, ülejäänud kolmes osariigis kaotati.
 Kongo Demokraatlikus Vabariigis astus tagasi peaminister Adolphe Muzito valitsus. Samal päeval nimetati peaministri kohusetäitjaks esimene asepeaminister Louis Koyagialo.
 Liibüa idaosa ehk ajaloolise Kürenaika liidrid kuulutasid Banghāzīs toimunud kohtumisel piirkonnas välja poolautonoomia. Väljendati selget soovi omada eraldi parlamenti, politseijõude, kohtuid ja regionaalset pealinna.
 Moldova parlament võttis vastu seaduse, mis muudab kohustuslikuks pedofiilias süüdi mõistetud kurjategijate keemilise kastreerimise. Kohustuslik on mainitud karistus pedofiilidele, kes on vägivallaga ähvardades või vägivalda kasutades seksuaalselt kuritarvitanud alla 15-aastaseid lapsi.
 Türgi lennufirma Turkish Airlines alustas kaks korda nädalas toimuvaid regulaarlende Somaalia pealinna Muqdishosse, olles esimene lennufirma väljastpoolt Ida-Aafrikat, mis taastas pärast 20-aastast pausi lennuühenduse Somaaliaga. Esimesel lennul viibis ka Türgi valitsuse delegatsioon eesotsas asepeaminister Bekir Bozdağiga.
 Venemaal Dagestanis Karabudahkentis õhkis ennast politsei kontrollpunktis naissoost enesetaputerrorist. Rünnakus hukkus neli politseinikku.
 Eesti rahandusminister Jürgen Ligi viibis ühepäevasel tutvumisvisiidil Viljandi maakonnas.
 Eestit külastasid Leedu siseminister Raimundas Palaitis ja Läti siseminister Rihards Kozlovskis, kes kohtusid siin oma Eesti kolleegi Ken-Marti Vaheriga ja tegid väljasõidu Ida-Virumaale.
 Eesti kaitseväe juhataja brigaadikindral Riho Terras alustas oma esimest ametlikku välisvisiiti, mille käigus külastas kindral Soomet. Kolmepäevase visiidi kestel kohtus ta Soome kaitseväe juhataja Ari Puheloisega ja Soome parlamendi riigikaitsekomisjoni liikmetega ning mälestas sõdades langenuid.

7. märts

 Ameerika Ühendriikides Chicagos algas 9. märtsini kestev Majanduskoostöö ja Arengu Organisatsiooni linnapeade ja ministrite ümarlaud, kus Eestit esindas regionaalminister Siim Valmar Kiisler.
 Belize'is toimusid parlamendivalimised. Valimised võitis valitsev Ühendatud Demokraatlik Partei, mis sai 31-kohalises parlamendis 17 kohta; opositsiooniline Ühendatud Rahvapartei sai 14 kohta.
 Euroopa Komisjon andis Ungarile uue hoiatuse, mille kohaselt peab viimane viima oma seadused Euroopa õigusega kooskõlla või andma vastust Euroopa Kohtus. Komisjoni hoiatus puudutas eelkõige 1. jaanuaril jõustunud uut Ungari põhiseadust.
 Euroopa Ringhäälingute Liit teatas, et Armeenia on otsustanud poliitiliste vastuolude tõttu oma naabri Aserbaidžaaniga loobuda osalemisest 2012. aasta Eurovisiooni lauluvõistlusel.
 Iraani kõrgeim juht ‘Alī Khāmene'ī andis korralduse moodustada uus institutsioon, Virtuaalruumi Kõrgeim Nõukogu, mis hakkab teostama riigis järelevalvet Interneti üle.
 Jaapanis Tōkyōs esitasid prokurörid süüdistuse raamatupidamisandmete võltsimises fototarvete firmale Olympus ja selle kuuele tegevjuhile, kellest kolm võeti juba veebruaris ka vahi alla.
 Leedus algas Balti Ministrite Nõukogu kahepäevane mitteametlik kohtumine, kus osales ka Eesti peaminister Andrus Ansip. Kohtumisel avaldasid kolme riigi valitsusjuhid toetust Leedusse uue tuumajaama rajamisele, ent ametliku poliitilist protokolli selle toetuseks ei allkirjastanud.
 Liibüa Rahvuslik Üleminekunõukogu lükkas tagasi eelmisel päeval Kürenaika piirkonna liidrite esitatud nõudmised minna Liibüas üle föderaalsele riigikorraldusele ja lubas vajadusel osutada nende nõuete esitajatele relvastatud vastupanu.
 Lõuna-Aafrika Vabariigis korraldas Lõuna-Aafrika Ametiühingute Kongress üleriigilised massilised meeleavaldused uute teemaksude vastu. Väljaastumised toimusid 32 linnas ja neil osalesid kümned tuhanded inimesed.
 Rahvusvaheline Lennutranspordi Ühendus peatas suure võlgnevuse tõttu India lennufirma Kingfisher Airlines liikmesuse organisatsioonis.
 Soomes algas 11. märtsini kestnud Tampere filmifestival.
 Eestis algas haridustöötajate kolmepäevane streik, mis sulges enamuse koole ja lasteaedu üle Eesti. Tallinnas ja Tartus toimusid pedagoogide meeleavaldused. Mõnetunniste toetusstreikidega avaldasid haridustöötajate nõudmistele toetust meremehed ja perearstid.
 Eesti justiitsminister Kristen Michal nimetas alates 1. jaanuarist 2013 Tartu vangla direktoriks Raini Jõksi.
 Eesti filmirežissöörile Ilmar Raagile ning näitlejale ja lavastajale Lembit Petersonile anti Tallinna Prantsusmaa suursaatkonnas üle Prantsuse Vabariigi Kunstide ja Kirjanduse teenetemärgi rüütlikraad.
 Tartu Halduskohus tühistas Otepää vallavalitsuse 23. novembri 2011 otsuse, mille kohaselt pidi 31. augustil 2012 oma tegevuse lõpetama Pühajärve Põhikool. Valla otsuse olid kohtusse kaevanud 10 kohalikku lapsevanemat.

8. märts

 Ameerika Ühendriikides sai teatavaks, et maailma juhtivad karastusjookide tootjad Coca-Cola Company ja PepsiCo on asunud muutma Coca-Cola ja Pepsi koostist, et vältida Ameerika Ühendriikide valitsuse poolt kohustuslikuks muudetud vähi eest hoiatavate siltide lisamist joogipudelitele. Uus retsept sisaldab vähem värvainet 4-metüülimidasooli, millel on oletatav kartsinogeenne toime.
 Ameerika Ühendriikides Pennsylvanias Pittsburghi ülikooli haigla psühhiaatriaosakonnas toimus tulistamine, kus sai surma kaks ja haavata seitse inimest. Esialgsetel andmetel oli tulistaja üks hukkunutest.
 Belgias Brüsselis toimus Euroopa Liidu justiits- ja siseküsimuste nõukogu istung, kus Eestit esindas siseminister Ken-Marti Vaher.
 Elevandiluurannikul astus tagasi peaminister Guillaume Soro valitsuskabinet.
 Euroopa Inimõiguste Kohus keeldus menetlemast naftakompanii Jukos aktsionäride kaebust Venemaa võimude vastu, jõudes järeldusele, et Jukose juhtum ei olnud poliitiliselt motiveeritud ja riigi eesmärgiks ei olnud firma hävitamine. Kohtu otsus edasikaebamisele ei kuulu.
 Keenia valitsus vallandas töölt 25 000 meditsiiniõde, kes olid juba üle nädala streikinud paremate töötingimuste ja kõrgema palga nimel.
 Pakistan otsustas esitada ametliku süüdistuse loata riiki sisenemises islamiterroristi Usāmah ibn Lādini kolmele lesele.
 Prantsusmaa president Nicolas Sarkozy teatas, et kaotuse korral presidendivalimistel loobub ta edasisest osalemisest poliitikas.
 Tuneesia president Al-Munşif al-Marzūqī ja Türgi president Abdullah Gül teatasid Tunises peetud ühisel pressikonverentsil, et seisavad vastu igasugusele Läänest lähtuvale interventsioonile Süürias, kuid on valmis toetama Araabia maade osalusel ja algatusel läbi viidavat rahutagamismissiooni.
 Türgi parlament võttis vastu seaduse, mis näeb ette karmid karistused naiste vastu suunatud vägivalla eest ja senisest oluliselt tõhusama süsteemi loomise vägivalla ohvriks langenud naiste toetamiseks ning kaitseks.
 Eestis viibis ühepäevasel ametlikul visiidil Läti kultuuriminister Žaneta Jaunzeme-Grende.
 Tallinnas toimus naisjuhtide ja ettevõtjate aastakonverents "Eesti naine – suurepärane juht". Konverentsil pidas ettekande ka XII Riigikogu esimees Ene Ergma.
 Tallinnas seiskus Eesti Transpordi- ja Teetöötajate Ametiühingu toetusstreigi tulemusel suurem osa bussi-, trammi- ja trolliliiklusest. Toetusmiitingu, kus osalesid teiste seas Keskerakonda kuuluvad XII Riigikogu liikmed, korraldas Kalevi Spordihallis ka Tallinna Linnavalitsus.
 Tallinna Linnavolikogu otsustas kiita heaks linnavalitsuse ettepaneku asutada pealinna riiklike õppekavade alusel venekeelset haridust andva Tallinna Vene Lütseumi.
 Viru Maakohus keelas 9. märtsil vähendada Eesti Energiale tütarettevõtte Narva Elektrijaamade tootmisvõimsust. Vastava ähvardusega olid esinenud 9. märtsiks oma streigi kavandanud Narva energeetikud.

9. märts

 Belgias Brüsselis toimus Euroopa Liidu keskkonnaministrite nõukogu istung, kus osales ka Eesti keskkonnaminister Keit Pentus.
 Colombia pealinnas Bogotás seiskasid meeleavaldajad linna bussiliikluse, nõudes ühistransporditeenuse kvaliteedi parandamist ja madalamaid piletihindu. Tänavatele saadeti meeleavaldusi ohjeldama enam kui 1000 politseinikku.
 Liibüas Tripolis ja Banghāzīs toimusid pärast reedeste palvuste lõppu tuhandete osavõtjatega meeleavaldused, millega protesteeriti Kürenaikale laialdasema autonoomia andmise vastu.
 Pakistani võimud keelustasid riigis tegutseva suurima islamistliku äärmusrühmituse Ahle Sunnah Wal Jamaat tegevuse, mis on paistnud silma ka terroriorganisatsiooni Al-Qā‘idah toetajana. 
 Pakistani peaminister Yousaf Raza Gillani nimetas sõjaväeluureteenistuse ISI uueks direktoriks Zaheerul Islami.
 Peruu pealinnas Limas toimunud tulekahjus sai tugevalt kannatada haridustarvikute ladu. Tulekahjus hävis umbes 500 000 kooliõpikut ja 60 000 sülearvutit, mis olid mõeldud eelkõige riigi vaesemate piirkondade põhikoolide õpilastele.
 Taanis Kopenhaagenis algas Euroopa Liidu välisministrite kahepäevane mitteametlik kohtumine, millel osales ka Eesti välisminister Urmas Paet.
 Eesti Haridus- ja Teadusministeerium teatas otsusest jätta rahuldamata Eesti Kunstiakadeemia vaie Sihtasutus Archimedese otsuse suhtes, mille kohaselt jäeti Kunstiakadeemia ilma 12 miljoni euro suurusest Euroopa Liidu toetusest uue õppehoone rajamiseks.
 Eesti kultuuriminister Rein Lang kinnitas 2012. aasta toetused eesti kultuuri tutvustamiseks maailmas. Kokku otsustati toetada 24 väljaspool Eestit toimuvat sündmust kokku 172 000 euroga.
 Eestis streikis osa ettevõtte Narva Elektrijaamad töötajatest, ettevõtete ja eratarbijate varustamist elektrienergiaga streik kuidagi ei mõjutanud.

10. märts

 Abhaasias toimusid parlamendivalimised.
 Ameerika Ühendriikide Kansase ja Wyomingi osariigis ning mitmetel ülemereterritooriumitel toimusid 2012. aasta presidendivalimiste eelvalimised, kus osalesid Vabariikliku Partei presidendikandidaadiks pürgivad poliitikud. Mitt Romney võitis valimised Wyomingis, Guamis, Põhja-Mariaanidel ja USA Neitsisaartel, Rick Santorum Kansases.
 Bosnia ja Hertsegoviina presidentuuri esimeheks sai Bakir Izetbegović.
 Keenia pealinna Nairobi bussijaamas toimus granaadirünnak. Mööduvast sõidukist heideti bussiterminali kolm granaati, toimunud plahvatustes hukkus neli ja sai vigastada kümneid inimesi. Võimud kahtlustasid rünnaku korraldamises Somaalia islamistlikku relvarühmitust aş-Şabāb.
 Sitsiilia rannikul Siracusa linna lähistel sõitis karidele kaubalaev Gelso M. Kõik pardal viibinud 19 meeskonnaliiget õnnestus päästa. 
 Slovakkias toimusid parlamendivalimised. Valimised võitis vasakpoolne erakond Suund – Sotsiaaldemokraatia, mis kogus 44,41 protsendi valijate toetuse ja sai 150-liikmelises parlamendis 83 kohta. Valimisaktiivsus oli 59,1 protsenti.
 Somaalias Geedo piirkonnas Yurkuti küla lähistel ründasid islamiliikumise aş-Şabāb väed Etioopia vägesid. Kokkupõrge kestis neli tundi, võitlevate poolte andmetel hukkus 73 Etioopia sõdurit ja 48 islamiliikumise võitlejat.
 Šveitsis Grindelwaldis hukkus suusakrossi maailmakarika etapil 29-aastane Kanada suusataja Nick Zoricic, kes sai kaitserajatisega kokku põrgates surmavaid peavigastusi.
 Venemaa pealinnas Moskvas ja teistes suuremates linnades toimusid meeleavaldused peaminister Vladimir Putini võidu vastu presidendivalimistel. Moskva meeleavaldusel osales politsei hinnangul 10 000, ajakirjanduse ja korraldajate hinnangul 20 000 – 25 000 inimest.
 Venemaa president Dmitri Medvedev esitas Primorje krai seadusandlikule kogule krai kuberneri ametikohale kinnitamiseks praeguse kuberneri kohusetäitja Vladimir Mikluševski kandidatuuri.
 Eestist pärit Marek Niit saavutas 4x400 meetri teatejooksus Arkansase ülikooli teatejooksumeeskonna koosseisus Ameerika Ühendriikide üliõpilasmeistrivõistlustel esikoha.

11. märts

 El Salvadoris toimusid parlamendivalimised.
 Nigeerias Josi linnas korraldati kohaliku Püha Finbari katoliku kiriku juures enesetapurünnak. Pommiplahvatuses hukkus vähemalt 10 inimest, rünnaku eest keegi vastutust ei võtnud. Rünnak tõi Josis kaasa kristlaste vägivallalaine kohalike muslimite vastu, noortejõugud ründasid muslimeid ja süütasid põlema nende elamuid.
 Prantsusmaa president Nicolas Sarkozy ähvardas oma valimiskampaania raames peetud kõnes oma riigi Schengeni viisaruumist välja viia kui selle ulatuses ei kehtestata karmimaid meetmeid illegaalse immigratsiooni ohjeldamiseks.
 Šveitsis toimus üleriigiline rahvahääletus, kus lükati tagasi ettepanek pikendada iga-aastase puhkuse kestust kuue nädalani. Samaaegselt toimunud kohalikel rahvahääletustel otsustasid Genfi elanikud kehtestada täiendavad piirangud tänavameeleavaldustele, Zürichi elanikud aga toetasid ettepanekud rajada prostituutidele selleks ette nähtud piirkondades spetsiaalsed kabiinid oma teenuste osutamiseks.
 Türgi suurima linna İstanbuli Esenyurti piirkonnas kaubanduskeskuse ehitusel puhkenud tulekahjus hävis ehitustööliste telk. Õnnetuses hukkus 11 inimest.
 Venemaa president Dmitri Medvedev nimetas Krasnodari krai kuberneri kandidaadiks ka seni kuberneri ametit pidanud Aleksandr Tkatšovi.

12. märts

 Ameerika Ühendriikide Luure Keskagentuuri peadirektor David Petraeus alustas kahepäevast visiiti Türgis, et arutada üha keerulisemaks muutunud olukorda Süürias ja koostööd terrorismivastase võitluse alal.
 Belgias Brüsselis toimus euroala rahandusministrite kohtumine, mille kesksed teemad olid Euroopa Keskpanga juhatuse liikme valimine, Kreeka teise abiprogrammi hetkeseis ja Portugali neljanda laenumakse kinnitamine.
 Belgia pealinna Brüsseli eeslinnas Anderlechtis süütas muslimist mees põlema kohaliku mošee, mida kasutas šiiitide kogukond. Puhkenud tulekahjus hukkus mošee imaam Abdallah Dadou.
 Etioopia lääneosas 20 kilomeetri kaugusel Gambella linnast ründasid relvastatud isikud liinibussi. Rünnaku käigus tapeti 19 bussis viibinud meessoost reisijat ja rööviti 5 naissoost reisijat. Kokku viibis bussis rünnaku ajal 34 inimest.
 Guatemala kohus mõistis kodusõja ajal 1982. aastal Dos Errese külas 201 inimese mõrvamises süüdi tunnistatud sõjaväelase Pedro Pimentel Riose kokku 6060 aastaks vangi.
 Haitil mõistis Pakistani sõjatribunal kaks ÜRO rahuvalvemissioonil osalenud Pakistani sõdurit süüdi 14-aastase Haiti poisi vägistamises selle aasta jaanuaris. Neid karistati aastase vanglakaristuse ja armeest vallandamisega.
 Rahvusvaheline Kriminaalkohus hakkas arutama Belgia taotlust inimsusvastastes kuritegudes kahtlustatava Tšaadi ekspresidendi Hissène Habré väljaandmiseks. Habré elab alates 1990. aastast eksiilis Senegalis.
 Saksamaa liidukantsler Angela Merkel tegi üllatusvisiidi Afganistani.
 Valgevene keskpank esitles uut rahatähte väärtusega 200 000 Valgevene rubla. Keskpanga ametliku kursi järgi oli selle väljalaskepäeva vahetusväärtuseks 25 USA dollarit. Seni oli suurim rahatäht Valgevenes väärtusega 100 000 rubla.
 Eestis toimetati insuldiga haiglasse XII Riigikogu põhiseaduskomisjoni esimees, Reformierakonna liige Rait Maruste.

13. märts

 Alžeeria pealinnas Alžiiris mõistis kohus tagaselja surma islamistliku terroriorganisatsiooni Al-Qā‘idah kohaliku haru juhi Abdelmalek Droukdeli.
 Ameerika Ühendriikide Alabama ja Mississippi osariigis toimusid 2012. aasta presidendivalimiste eelvalimised, kus osalesid Vabariikliku Partei presidendikandidaadiks pürgivad poliitikud. Mõlemas osariigis võitis valimised Rick Santorum, teiseks jäi Newt Gingrich.
 Argentina ülemkohus dekriminaliseeris vägistamise tulemusel alguse saanud raseduse katkestamise. Siiani olid abordid Argentinas lubatud ainult juhul kui rasedus kujutas ohtu naise elule või tervisele või kui naine oli tunnistatud nõrgamõistuslikuks.
 Bangladeshi lõunaosas Meghna jõel läks pärast kokkupõrget naftatankeriga ümber ja vajus põhja parvlaev Shariatpur-1. Laeva pardal viibis õnnetuse ajal umbes 200 inimest, hukkus üle 100 inimese.
 Belgias Brüsselis toimus Euroopa Liidu majandus- ja rahandusministrite kohtumine, mille keskseks teemaks oli finantstehingute maksu kehtestamine.
 Elevandiluuranniku president Alassane Ouattara nimetas uueks peaministriks Jeannot Ahoussou-Kouadio ja võttis endale valitsuses kaitseministri portfelli.
 Euroopa Liit otsustas suure eelarvepuudujäägi tõttu külmutada 2013. aastaks Ungarile määratud rahalised vahendid kogusummas 495 miljonit eurot. Kui Ungari suudab kolme kuu kestel läbi viia piisavalt eelarvekärpeid, võib Euroopa Liit oma otsuse ümber vaadata.
 Filipiinide kohus andis korruptsioonisüüdistuse alusel välja vahistamismääruse riigi ekspresidendi Gloria Macapagal-Arroyo ja tema abikaasa Jose Miguel Arroyo kohta. Gloria Arroyo viibib vahi all juba alates novembrist 2011.
 Lõuna-Sudaani ja Sudaani esindajad jõudsid Aafrika Liidu vahendatud läbirääkimistel kokkuleppele teineteise kodanikele põhiõiguste ja vabaduste tagamises oma territooriumil.
 Prantsusmaal teatas paremäärmuslikuks peetava Rahvusrinde juht Marine Le Pen, et on kogunud vajaliku toetuse osalemiseks kandidaadina aprillis toimuvatel presidendivalimistel.
 Suurbritannia politsei vahistas meediafirma News International endise tegevjuhi Rebekah Brooksi ja tema abikaasa Charles Brooksi. Mõlemad vabastati hiljem samal päeval kautsjoni vastu. Vahistamine toimus politseioperatsiooni Operation Weeting käigus, mille raames uuritakse News Internationali väljaannete kaastööliste tegevust mobiiltelefonidest ebaseaduslikult andmete hankimisel ja kasutamisel.
 Šveitsis Valais' kantonis Sierre linna lähistel toimus kohaliku aja järgi kell 21.00 liiklusõnnetus, kus suusapuhkuselt koju Belgiasse ja Hollandisse naasvaid lapsi transportinud buss sõitis vastu maanteetunneli seina. Õnnetuses hukkus 28 inimest, teiste seas 22 last.
 Eestis otsustas meediaettevõte Ekspress Grupp ühendada veebiportaali Delfi ja ajalehe Eesti Päevaleht toimetused, ühendatud toimetuse peatoimetajaks nimetati senine Delfi peatoimetaja Urmo Soonvald.
 Eesti president Toomas Hendrik Ilves autasustas Tartus Eesti Kirjandusmuuseumis 2011. aasta parimaid rahvaluule kogujaid. Rahvaluule kogumispreemia pälvisid Age Kristel Kartau, Triin Kusmin, Margit Korotkova ja Leelo Kund.
 Eesti Ametiühingute Keskliit otsustas taasjõustada oma esindajate volitused Eesti Töötukassa nõukogus. 
 Eesti Keskerakonna aukohus arutas partei liikmetele Rainer Vakrale ja Kalle Laanetile esitatud süüdistusi erakonna reetmises.
 Viimsi vallavolikogu opositsioon esitas vallavolikogu esimehe Aarne Jõgimaa ja vallavanema Haldo Oravase vastu umbusaldusavalduse. Opositsioon süüdistab vallavalitsust korruptiivsetes tehingutes Aarne Jõgimaa firmaga Esmar Ehitus. Vallavalitsus esitas süüdistuste kontrollimiseks omakorda avalduse politseile.
 Viimsi vallavolikogu asutas Viimsi valla aukodaniku Lennart Meri stipendiumi, mille ühekordse väljamakse suuruseks on 3200 eurot ja mida hakatakse andma Viimsi vallast pärit silmapaistvatele noortele humanitaarteadlastele. Esimene stipendium antakse välja 2013. aastal.

14. märts

 Ameerika Ühendriikide kaitseminister Leon Panetta tegi üllatusvisiidi Afganistani.
 Aserbaidžaani võimud teatasid avalikkusele, et on vahistanud 22 inimest, keda kahtlustatakse Iraani kasuks spioneerimises.
 Iraani president Maḩmūd Aḩmadīnezhād andis parlamendi ees selgitusi oma sise- ja välispoliitiliste otsuste kohta. Tegemist oli esimese korraga alates 1979. aasta revolutsioonist, mil riigipea parlamendi ette aru andma kutsuti.
 Jaapani kirdeosa tabas 6,9-pallise tugevusega maavärin, mille epitsenter asus 235 kilomeetri kaugusel Hokkaidō saare lõunaosas asuvast Kushiro linnast. 
 Liibüa avas esmakordselt pärast diktaator Mu‘ammar al-Qadhdhāfī kukutamist oma börsi. Esimesel päeval kauplesid börsil 10 ettevõtet ja selle käive oli umbes 3 miljardit USA dollarit.
 Rahvusvaheline Kriminaalkohus langetas süüdimõistva otsuse Kongo Demokraatliku Vabariigi sõjapealiku Thomas Lubanga suhtes, kes tunnistati süüdi lapssõdurite värbamises ja kasutamises aastatel 2002–2003. Tegemist on Rahvusvahelise Kriminaalkohtu ajaloo esimese otsusega.
 Sambia võimud kustutasid juriidiliste isikute nimekirjast endise võimuerakonna Liikumine Mitmeparteilise Demokraatia Eest, pannes erakonnale süüks maksude tasumata jätmise viimase 20 aasta kestel. Kokku ulatub erakonna võlakoorem võimude väidetel 75 000 USA dollarini.
 Uus-Meremaa rannikul Foveaux' lahes läks ümber kalalaev Easy Rider kolme meeskonnaliikme ja kuue reisijaga pardal. Esialgsetel andmetel suudeti päästa üks inimene, leitud on ka kaks surnukeha.
 Eesti haridus- ja teadusminister Jaak Aaviksoo alustas kahepäevast visiiti Ameerika Ühendriikides, kus ta osaleb New Yorgis toimuval rahvusvahelisel tippkohtumisel "International Summit on Teaching Profession".
 XII Riigikogu võttis vastu kollektiivlepinguseaduse muudatused, mis olid esile kutsunud ametiühingute nädalaajase streikide ja muude protestiaktsioonide laine. Seaduse muudatusi toetas 53 parlamendiliiget, vastu hääletas 40 parlamendiliiget.
 Eesti Arengufondi nõukogu valis fondi juhatuse esimeheks Tõnis Arro.
 Eesti Kultuurkapital andis Tallinnas üle kirjanduse sihtkapitali 2011. aasta auhinnad. Proosaauhinna sai Olle Lauli teose "Kodutus" eest, luuleauhinna Kalju Kruusa teose "Tühhja" eest. Esseistika auhind läks Tõnu Õnnepalule teose "Ainus armastus. Valik esseid" eest ja vabaauhinna pälvis Andrei Hvostov raamatu "Sillamäe passioon" eest.

15. märts

 Ameerika Ühendriikide ja Lõuna-Korea vahel jõustus kahepoolne vabakaubandusleping, mis allkirjastati juba 2007. aastal, kuid mille jõustamist Korea talunike ja väikeettevõtjate laialdase vastuseisu tõttu edasi lükati.
 Ameerika Ühendriikides Colorado osariigis Englewoodi föderaalvanglas asus kandma 14-aastast vanglakaristust endine Illinois' kuberner Rod Blagojevich, kes mõisteti süüdi katses müüa Barack Obama presidendiks saades vabanenud senaatori ametikoht.
 Etioopia armee korraldas rünnaku Eritrea territooriumil asuvate kolme sõjaväelaagri vastu, kus Etioopia võimude hinnangul valmistatakse ette Etioopia seadusliku võimu vastu tegutsevate relvarühmituste võitlejaid.
 Kõrgõzstanis avaldati lõplik haldusreformi projekt, mis näeb ette riigis oblastite kaotamise. Haldusreform kavatsetakse lõpule viia hiljemalt 2017. aastaks.
 Prantsusmaa lõunaosas Montaubani linnas avas mees 17. langevarjurite insenerirügemendi baasi läheduses tule. Tulistamises hukkus kaks sõdurit ja kolmas sai haavata. Tulistajal õnnestus sündmuskohalt põgeneda.
 Rootsi põhjaosas jäi kadunuks Norra kaitsejõudude transpordilennuk Hercules. Lennuki pardal viibis viis inimest. Lennuki rusud ja osa inimjäänustest leiti 17. märtsil.
 Tšiili pealinnas Santiagos puhkesid taas tuhandete osavõtjatega õpilaste meeleavaldused, millel nõuti laiaulatusliku haridusreformi läbiviimist. Pärast seda kui meeleavaldajad üritasid politsei kaitseliinidest läbi murda ja haridusministeeriumi hoone juurde tungida, ajas politsei meeleavaldajad pisargaasi ja veekahuritega laiali. Vahistati umbes 50 inimest.
 Ungari pealinnas Budapestis toimus meeleavaldus peaminister Viktor Orbáni ja tema erakonna FiDeSz toetuseks. Meeleavaldusel peetud kõnes süüdistas Orbán Euroopa Liitu Ungari kohtlemises kolooniana ja teatas, et tema riik ei kavatse elada võõrvõimudelt tulevate korralduste järgi.
 Eesti valitsus kiitis heaks 4,4-protsendilise vanaduspensioni tõusu, mis jõustub 1. aprillil.
 Eesti valitsus otsustas toetada XII Riigikogu liikmete Marko Pomerantsi ja Kalle Jentsi esitatud seadusemuudatuse eelnõu, mille kohaselt ei hakata alates 2013. aastast vabatahtlikult ja poolte kokkuleppel töölt lahkunud inimestele maksma töötuskindlustushüvitist.
 XII Riigikogus moodustati Eesti-Maroko parlamendirühm, mille koosseisu kuuluvad Sven Sester (esimees), Kalev Kallo (abiesimees), Peep Aru, Margus Hanson, Tõnu Juul, Peeter Laurson, Maret Maripuu, Mailis Reps, Reet Roos, Andre Sepp ja Aivar Sõerd.
 Eesti president Toomas Hendrik Ilves alustas kolmepäevast töövisiiti Hispaanias.

16. märts

 Afganistani pealinna Kabuli äärelinnas kukkus tehniliste probleemide tõttu alla NATO helikopter, hukkusid kõik selle pardal viibinud 12 Türgi sõdurit. Hoones, kuhu helikopter kukkus, hukkus kaks afgaani tüdrukut.
 Ameerika Ühendriikides Washingtonis toimus Sudaani suursaatkonna ees sanktsioneerimata meeleavaldus, millega püüti tähelepanu juhtida Sudaani ja Lõuna-Sudaani piirialadel tekkinud humanitaarkriisi ohule. Politsei vahistas mitmed meeleavaldusel osalenud, teiste seas kuulsa näitleja ja produtsendi George Clooney ning tema isa. Mõlemad vabastati hiljem samal päeval sümboolse kautsjoni vastu.
 Belgias Brüsselis toimus Euroopa Liidu välisministrite kohtumine.
 Itaalia autotootja Fiat sulges transporditöötajate jätkuvate streikide tõttu viis autotehast Itaalias. Ulatuslikud streigid peaminister Mario Monti eelarvekärbete ja maksutõusude vastu sundisid Fiati juba varem vähendama toodangut, mistõttu firma tootis märtsi esimestel nädalatel 20 000 autot vähem kui tavaliselt.
 Liibüas Banghāzīs toimus suur meeleavaldus Kürenaika piirkonnale autonoomia andmise toetuseks. Meeleavaldust ründas rühm relvastatud isikuid, mis viis veriste kokkupõrgeteni ja vähemalt ühe inimese hukkumiseni.
 Läti pealinnas Riias toimus traditsiooniline marss, millega austati ja mälestati Läti SS-leegionis võidelnud sõdureid. Kuigi linnavalitsus oli püüdnud marssi algselt keelustada ja paralleelselt marsiga korraldasid oma ürituse ka peamiselt venekeelse antifašistid, möödus üritus üle mitme aasta esmakordselt rahulikult ja politsei ei pidanud asjade käiku sekkuma.
 Moldova parlament valis riigi presidendiks 63-aastase juristi Nicolae Timofti. Tema poolt hääletas 101-liikmelises parlamendis 62 parlamendiliiget. Moldova parlamendil kulus riigipea valimiseks kokku kaks aastat.
 Suurbritannia anglikaani kiriku esivaimulik Canterbury peapiiskop Rowan Williams teatas, et lahkub detsembris ametist.
 Ukraina president Viktor Janukovõtš moodustas komitee Ukraina relvajõudude ja sõjatööstuse reformimiseks ja arendamiseks. Uue komitee esimeheks on president ise. 
 Ukrainas asutas Lvivi oblasti nõukogu ukraina rahvuslase Stepan Bandera nimelise preemia, millega hakatakse autasustama Lvivi oblasti silmapaistvaid poliitikuid ja ühiskonnategelasi.
 Vatikani ametlik ajaleht L'Osservatore Romano teatas, et riigis on algatatud kriminaaljuurdlus seoses salajaste dokumentide lekitamisega Itaalia ajakirjandusele. Tegemist on Vatikani riigisekretariaadi dokumentidega, mille seas on ka mitmed paavst Benedictus XVI kirjad.
 Venemaal kinnitas Primorje krai seadusandlik kogu häältega 34:4 krai uueks kuberneriks Vladimir Mikluševski. 
 Venemaa president Dmitri Medvedev nimetas endise Krasnodari krai kuberneri Aleksandr Tkatšovi oma eriesindajaks Abhaasias.
 Eestis Tallinnas Arhitektuuri- ja Disainigaleriis anti üle 2011. aasta Kuldnõela moeauhinnad. Parimaks moekunstnikuks tunnistati sel korral Tiina Talumees.

17. märts

 Colombia kaguosas Venezuela piiri lähistel rünnati patrullis osalenud Colombia sõdureid. Rünnakus hukkus 10 sõdurit ja neid juhtinud ohvitser, tõenäoliselt korraldas rünnaku vasakpoolne relvarühmitus FARC.
 Ida-Timoril toimus presidendivalimiste esimene voor. Ametis olev president José Ramos Horta tunnistas esimese vooru järel oma kaotust, teise vooru pääsesid edasi opositsioonijuht Francisco Guterres ja endine geriljaliikumise juht Taur Matan Ruak. Valimiste teine voor toimub 21. aprillil.
 Liibüa võimud teatasid, et Mauritaanias on kinni peetud diktaator Mu‘ammar al-Qadhdhāfī aegne luureülem ja diktaatori õemees ‘Abdullāh as-Sanūsī. 2011. aastal andis Rahvusvaheline Kriminaalkohus tema suhtes välja rahvusvahelise vahistamismääruse.
 Süüria pealinnas Damaskuses toimus kaks võimast pommiplahvatust. Rünnakute sihtmärgiks olid kriminaalpolitsei peakorter ja Süüria luureteenistuse büroo; kahes plahvatuses kokku hukkus vähemalt 27 inimest.
 Valgevene ajakirjandus teatas 11. aprillil 2011 toimunud Minski metrooplahvatuse korraldamises süüdi mõistetud Dzmitry Kanavalaŭ ja Uładzisłaŭ Kavalioŭ surmaotsuste täideviimisest.
 Venemaal vannutati Tomski oblasti kubernerina ametisse Sergei Žvatškin.
 WikiLeaksi asutaja Julian Assange teatas oma kavatsusest kandideerida Austraalia parlamendi ülemkoja valimistel.
 Eestisse saabus visiidile Vene Õigeusu Kiriku välissuhete osakonna juhataja metropoliit Illarion. Metropoliit saabus Eestisse, et esitleda patriarh Kirilli teose "Vabadus ja vastutus" eestikeelset tõlget ja osaleda oma heliteose "Matteuse passioon" esiettekandel Eestis.

18. märts

 Ameerika Ühendriikidele kuuluvas Puerto Ricos toimusid 2012. aasta presidendivalimiste eelvalimised, kus osalesid Vabariikliku Partei presidendikandidaadiks pürgivad poliitikud. Eelvalimised võitis 83-protsendilise toetuse kogunud Mitt Romney.
 Guinea-Bissaus toimusid presidendivalimiste esimene voor. Enim hääli kogunud kandidaadid, 49-protsendise toetusega Carlos Gomes Júnior ja 23,4-protsendise toetusega Kumba Ialá pääsesid edasi 22. aprillil toimuvasse teise valimisvooru. Valimisaktiivsus oli umbes 55 protsenti.
 Hongkongis suri 63-aastasena Tonga kuningas George Tupou V. Trooni päris tema vend, prints 'Ulukalala Lavaka Ata, kes kuningana võttis nimeks Tupou VI.
 Indoneesia politsei korraldas Bali saarel kaks terrorivastast operatsiooni. Operatsiooni käigus lasti maha viis oletatavat islamiterroristi, konfiskeeriti suures koguses lõhkeainet ja tulirelvi.
 Kreeka suurima vasakpoolse erakonna PASOK uueks esimeheks valiti sisevalimistel ainsana sellele kohale kandideerinud rahandusminister Evángelos Venizélos.
 Saksamaal toimusid ennetähtaegsed presidendivalimised, kus uueks liidupresidendiks valiti 77-aastane endine luteri pastor Joachim Gauck. 1232-liikmelises Liidukogus hääletas Gaucki poolt 991 valimiskogu liiget, tema vastaskandidaati Beate Klarsfeldi toetas 126 delegaati.
 Venemaal Moskvas Ostankino televisioonitorni juures toimus meeleavaldus, millega opositsioon protesteeris telekanali NTV toodetud dokumentaalfilmi vastu, kus süüdistati ausate valimiste toetuseks meelt avaldanud kodanikke meeleavaldustel osalemises "raha ja küpsiste" eest. Politsei vahistas teletorni juures ligi 100 inimest, muuhulgas olid vahistatute seas ka poliitikud Boriss Nemtsov ja Sergei Udaltsov.
 Eestis lahkus ametist Tartu vangla direktor Kalev Ilves. Direktori kohusetäitjana asus tööle Rait Kivimets, kes jääb sellele ametikohale kuni uue direktori Raini Jõksi ametisse astumiseni 2013. aasta alguses.
 Eesti Kaitseväe juhataja brigaadikindral Riho Terras alustas visiiti Afganistanis.

19. märts

 Belgias Brüsselis algas Euroopa Liidu põllumajandus- ja kalandusnõukogu kahepäevane istung, kus Eestit esindasid keskkonnaminister Keit Pentus ja põllumajandusminister Helir-Valdor Seeder. Kohtumise teemaks oli Euroopa Liidu ühine põllumajanduspoliitika.
 Guinea-Bissau pealinnas Bissaus lasti kodulähedases restoranis maha riigi endine luureülem kolonel Samba Djalo.
 Itaalia politsei teatas, et on maffiavastase operatsiooni käigus vahistanud 16 kohtunikku, kes võtsid altkäemaksu organiseeritud kuritegevusele soodsate kohtuotsuste langetamise eest.
 Kreeka rahandusminister Evángelos Venizélos astus ametist tagasi.
 Maldiivide pealinnas Males toimus parlamendihoone ees ulatuslik meeleavaldus, kus nõuti president Mohammed Waheed Hassani tagasiastumist. Sajad meeleavaldajad püüdsid takistada Hassani pääsu parlamendihoonesse, kus toimus tema ametlik ametisse vannutamine. Puhkenud kokkupõrgetes politseiga sai vigastada 40 meeleavaldajat ja 8 politseinikku.
 Moldova Kommunistlik Partei vaidlustas kohtus presidendivalimiste tulemused, kuid riigi konstitutsioonikohus keeldus nende kaebust menetlemast.
 Prantsusmaal Toulouse'i linna juudi kooli ees avas mees hommikul tule, hukkus kolm last ja üks täiskasvanu. Tulistajal õnnestus sündmuskohalt põgeneda. Politsei andmetel kasutati sama relva ka varem Toulouse'is ja Montaubanis aset leidnud vahejuhtumites, kus tulistati tegevteenistuses sõdureid.
 Somaalia pealinnas Muqdishos taasavati riiklik rahvusteater, mis oli kodusõja ja islamistide võimu tõttu suletud enam kui 20 aastat.
 Eesti regionaalminister Siim-Valmar Kiisler kohtus Eestis ametlikul visiidil viibinud Vene Õigeusu Kiriku välissuhete juhi metropoliit Illarioni ja Moskva Patriarhaadi Eesti Õigeusu Kiriku pea metropoliit Korneliusega.
 Eesti Keskerakonna juhatus heitis vastavalt erakonna aukohtu ettepanekule erakonnast välja XII Riigikogu liikme Kalle Laaneti. 16 juhatuse liikmest toetas Laaneti väljaheitmist 9, vastu oli 5 ja erapooletuid 2 liiget. Samuti erakonda kahjustavas tegevuses süüdistatud teise Riigikogu liikme Rainer Vakra puhul piirduti noomitusega.
 Eesti Keskerakonnast astus välja jalgpallur Andres Oper. Seoses sellega teatas ajakirjandus, et viimastel kuudel on erakonnast lahkunud ka sportlased Ksenija Balta ja Margus Metstak.
 Tallinna Linnavalitsuse eestvõttel algas 25. märtsini kestev rahvahääletus Tallinnas tasuta ühistranspordile ülemineku küsimuses. Rahvaküsitluse maksumuseks kujunes 259 000 eurot.
 Tartu Ülikooli rektor Alar Karis teatas, et ei kandideeri teiseks ametiajaks rektori ametikohale. Tartu Ülikooli rektori valimised toimuvad 31. mail.

20. märts

 Ameerika Ühendriikide kaubandusministeerium kehtestas Hiina päikesepaneelide impordile tollimaksu suuruses 2,9–4,73 protsenti. Ameerika Ühendriikide tootjad on Hiina valitsust süüdistanud Hiina tootjate subsideerimises ja sellega Hiinas toodetavate päikesepaneelide hinna kunstlikult madalal hoidmises.
 Ameerika Ühendriikide Illinois' osariigis toimusid 2012. aasta presidendivalimiste eelvalimised, kus osalesid Vabariikliku Partei presidendikandidaadiks pürgivad poliitikud. Eelvalimised võitis 47-protsendilise toetusega Mitt Romney, teiseks jäi 35-protsendilise toetuse kindlustanud Rick Santorum.
 Birma valitsus edastas Kagu-Aasia Maade Assotsiatsioonile ametliku kutse saata oma vaatlejad 1. aprillil toimuvatele parlamendivalimistele.
 Iisraeli parlament Knesset kiitis heaks seaduseelnõu, mille kohaselt keelati reklaamides ja moeetendustel alakaaluliste modellide kasutamine. Edaspidi ei tohi kasutada enam modelle, kelle kehamassiindeks on väiksem kui 18,5.
 Indias Uttar Pradeshi osariigis Hathrases põrkasid kokku kiirrong ja inimesi täis maastur. Õnnetuses hukkus 15 maasturis viibinud inimest. 
 Iraagi kuues linnas toimusid pommirünnakud, mille tulemusel hukkus kokku 45 inimest. Võimude hinnangul toimusid rünnakud koordineeritult.
 Malawi politsei vahistas riigi ekspresidendi Bakili Muluzi poja Atupele Muluzi, esitades talle süüdistuse pealinnas Lilongwes puhkenud poliitilise vägivallalaine õhutamises. 
 Mehhikot tabas 7,4-magnituudine maavärin, mille epitsenter asus Guerrero osariigis, 25 kilomeetri kaugusel idas Ometepeci linnast. Maavärinas sai kannatada umbes 500 hoonet, inimohvritest teateid ei laekunud.
 Suurbritannia kuninganna Elizabeth II pidas oma troonileasumise 60. aastapäeva puhul kõne Suurbritannia parlamendi mõlema koja ühisistungil.
 Suurbritannias Londonis tehti mõrvakatse Venemaa ekspankurile German Gorbuntsovile. 
 Venemaa veterinaarjärelevalve keelustas tähtajatult Euroopa Liidu elusloomade impordi Venemaale, sest leiab, et seoses kahe surmava loomaviiruse levikuga Euroopa riikides ei ole Euroopa Liit suutnud rakendada piisavat ekspordikontrolli ja püsib oht viiruste levikuks Venemaa kariloomade hulka.
 Eesti rahandusminister Jürgen Ligi viibis ametlikul ringsõidul Järva maakonnas.
 Eesti Keskerakonna juhatuse liige Ain Seppik teatas otsusest erakonnast lahkuda. Ühtlasi teatas Seppik, et ei kavatse liituda ühegi teise poliitilise jõuga. 
 Eesti Keskerakonnast eelmisel päeval välja heidetud Kalle Laanet esitas avalduse XII Riigikogu Keskerakonna fraktsioonist lahkumiseks.

21. märts

 Ameerika Ühendriikides Vabariikliku Partei presidendikandidaadiks pürgivat Mitt Romneyt asus toetama endine Florida kuberner ja president George W. Bushi vend Jeb Bush.
 Kreeka rahandusministriks sai Philippos Sachinidis.
 Leedu siseminister Raimundas Palaitis esitas tagasiastumisavalduse. Peaminister Andrius Kubilius survestas Palaitist pikalt tagasi astuma seoses finantskuritegude uurimise teenistuse kahe tippjuhi vallandamisega siseministri poolt.
 Leedu vanglates alustasid 2300 vangi näljastreiki, protesteerides sellega kinnipidamisasutuste uute sisekorrareeglite vastu.
 Eesti president Toomas Hendrik Ilves võttis vastu Botswana suursaadiku Bernadette S. Rathedi volikirjad.
 Eesti president Toomas Hendrik Ilves ülendas Eesti esindaja NATO juures brigaadikindral Neeme Väli kindralmajoriks.
 Eesti sõlmis diplomaatilised suhted Nauruga. Vastavale lepingule kirjutasid alla mõlema riigi suursaadikud Ühinenud Rahvaste Organisatsiooni juures, Margus Kolga ja Marlene Moses.
 XII Riigikogu kiitis heaks karistusseadistiku muutmise seaduse, millega lisati seadustikku mitmed uued ja täpsustatud sätted inimkaubanduse kohta. Seaduse muutmise poolt hääletas 91 Riigikogu liiget.
 Toila vallavolikogu avaldas umbusaldust volikogu esimehele, Isamaa ja Res Publica Liidu liikmele Kalle Lehismetsale, kelle ametisse jäämist oli püüdnud ähvarduste abil kindlustada XII Riigikogu liige ja Lehismetsa erakonnakaaslane Marko Pomerants.

22. märts

 Belgias Brüsselis toimus Euroopa Liidu transpordi-, telekommunikatsiooni ja energeetikanõukogu istung, kus Eestit esindas majandus- ja kommunikatsiooniminister Juhan Parts. 
 Malis toimus sõjaväeline riigipööre. Kukutati president Amadou Toumani Touré ja moodustati Riigi ja Demokraatia Taastamise Riiklik Komitee, mille juhiks nimetati kapten Amadou Haya Sanogo.
 Paapua Uus-Guinead tabas 6,7-magnituudine maavärin, mille epitsenter asus Goroka linna lähistel 106 kilomeetri sügavuses maa all. Olulistest kahjustustest ja inimohvritest teateid ei laekunud.
 Portugalis algas riigieelarve kärbete vastu suunatud avaliku sektori töötajate üldstreik
 Prantsusmaa politsei püüdis kinni võtta islamiäärmuslast Mohamed Merah'd, kes vastutas Prantsuse sõjaväelaste tulistamise eest Toulouse'is ja Montaubanis ning oli korraldanud rünnaku Toulouse'i juudi koolile. Operatsiooni käigus sai haavata kolm politseinikku, Merah ise tegi enesetapu.
 Eestis valiti XII Riigikogu juhatus vanas koosseisus ametisse tagasi – Riigikogu esimeheks Ene Ergma, aseesimeesteks Laine Randjärv ja Jüri Ratas.
 Eesti president Toomas Hendrik Ilves alustas neli päeva kestnud töövisiiti Belgias Brüsselis.
 Eesti rahandusminister Jürgen Ligi viibis ühepäevasel visiidil Saksamaal, et osaleda Frankfurdis toimuval Euroopa Keskpanga nõupidamisel ja võlakriisi teemadel peetaval rahvusvahelisel konverentsil "Bloomberg Sovereign Debt Conference".
 Eestit külastas Euroopa Komisjoni siseasjade volinik Cecilia Malmström, et osaleda Euroopa Liidu IT-agentuuri nõukogu esimesel istungil. Ta kohtus ka peaminister Andrus Ansipiga.
 Saue linnavolikogu Isamaa ja Res Publica Liidu fraktsioon andis sisse umbusaldusavalduse Eesti Reformierakonda kuuluvate linnapea Harry Pajundi ja abilinnapea Rafael Amose vastu.

23. märts

 Aafrika Liit peatas kuni põhiseadusliku korra taastamiseni riigis Mali kuuluvuse organisatsiooni.
 Ameerika Ühendriikide president Barack Obama nimetas Maailmapanga presidendi kandidaadiks korea päritolu Ameerika Ühendriikide rahandusteadlase Jim Yong Kimi.
 Euroopa Liit kehtestas täiendavad sanktsioonid Valgevene vastu, millega keelati Euroopa Liidu füüsilistel ja juriidilistel isikutel äriajamine 12 Valgevene kodaniku ja 29 Valgevene ettevõttega. Sanktsioonid jõustusid 24. märtsist.
 Euroopa Liidu liikmesriikide kaitseministrid kiitsid heaks Somaalia piraatide vastu suunatud sõjalise missiooni kaheaastase pikendamise ja lisasid lubatavate sihtmärkide nimekirja ka piraatide maapealsed tugipunktid.
 Guinea-Bissau presidendikandidaat Kumba Ialá teatas, et boikoteerib valimispettuste tõttu presidendivalimiste teist vooru.
 Guatemalas vahistati riigi endine politseiülem Marlene Blanco Lapola, keda kahtlustatakse 2009. aastal kolme kohtu poolt sanktsioneerimata hukkamise toimepanekus.
 Hollandi valitsus kiitis heaks seaduseelnõu, mis keelustab sundabielu ja alaealiste abiellumise. Seadus on suunatud eelkõige islamimaadest pärit immigrantide perekondades levinud sundabielu kombe vastu.
 Moldovas astus ametisse president Nicolae Timofti.
 Paavst Benedictus XVI saabus Mehhikosse, alustades oma ringreisi Ladina-Ameerika riikides.
 Venemaa president Dmitri Medvedev rahuldas Saratovi oblasti kuberneri Pavel Ipatovi tagasiastumispalve ja nimetas kuberneri kohusetäitjaks Valeri Radajevi.
 Eestis esitas avalduse Eesti Keskerakonnast lahkumiseks 29 erakonna Saaremaa piirkonnaorganisatsiooni liiget, teiste seas lahkusid erakonnast piirkonna 11-liikmelise juhatuse 10 liiget.

24. märts

 Aafrika Liit teatas oma liikmesriikide vahel saavutatud kokkuleppest, mille kohaselt moodustatakse Lõuna-Sudaanis 5000-meheline väeüksus mässulise relvarühmituse Issanda Vastupanuarmee juhi Joseph Kony tabamiseks.
 Ameerika Ühendriikide Louisiana osariigis toimusid 2012. aasta presidendivalimiste eelvalimised, kus osalesid Vabariikliku Partei presidendikandidaadiks pürgivad poliitikud. Eelvalimised võitis 49-protsendilise toetusega Rick Santorum, teiseks jäänud Mitt Romney kogus 27 protsendi valijate toetuse.
 Ameerika Ühendriikide Virginia osariigi Inova Fairfaxi haiglas siirati 71-aastasele endisele asepresidendile Dick Cheneyle uus süda.
 Austraalia Queenslandi osariigis toimusid parlamendivalimised. Valimised võitis Liberaalne Rahvuslik Partei, mis kogus 49,7 protsendi valijate toetuse ja sai 89-liikmelises parlamendis 78 kohta. Valimisaktiivsus oli 78,6 protsenti.
 Egiptuse liberaalsete ja sekulaarsete parteide esindajad keeldusid osalemast parlamendiistungil, kus oli kavas valida uut põhiseadust välja töötama asuva 100-liikmelise paneeli pool koosseisu. Liberaalide ja sekularistide hinnangul püüavad parlamendis enamuse saavutanud islamistlikud erakonnad põhiseaduse koostamist monopoliseerida.
 Guatemala president Otto Pérez Molina esines Antigua Guatemala linnas toimunud Kesk-Ameerika riikide tippkohtumisel kõnega, kus väitis, et narkootikumidevastane võitlus on läbi kukkunud ja kutsus üles arutama narkootiliste ainete dekriminaliseerimise küsimust.
 Eestis Põltsamaal toimunud Eestimaa Rahvaliidu võeti erakonna uueks nimeks Eesti Konservatiivne Rahvaerakond ja selle esimeheks valiti tagasi senine Rahvaliidu esimees Margo Miljand. Ühinemist mittetulundusühinguga Eesti Rahvuslik Liikumine kongressil ei toimunud, kuid kõigile Rahvusliku Liikumise liikmetele anti võimalus isikliku avalduse alusel erakonnaga liituda.
 Tallinnas Estonia kontserdisaalis toimus Kodutütarde organisatsiooni asutamise 80. aastapäeva tähistamine.

25. märts

 Ameerika Ühendriikide president Barack Obama alustas visiiti Lõuna-Koreas ja külastas visiidi esimesel päeval Korea demilitariseeritud tsooni.
 Hiina Hongkongi erihalduspiirkonna juhiks valiti Leung Chun-ying, keda toetas 1132-liikmelises valimiskogus 689 delegaati. Tema ametiaeg algab 1. juulil.
 Hispaanias käivitas rahvusvaheline lennunduskorporatsioon International Airlines Group uue odavlennufirma Iberia Express tegevuse.
 Kanada ja Jaapan teatasid ametlikult, et alustavad kõnelusi kahepoolse vabakaubanduslepingu sõlmimiseks.
 Lõuna-Osseetias toimusid 2011. aasta presidendivalimiste kordusvalimised. Kordusvalimiste esimesest voorust pääsesid edasi Lõuna-Osseetia KGB endine esimees Leonid Tibilov ja inimõiguste volinik David Sanakojev. Valimisaktiivsus oli 70,2 protsenti. 
 Saksamaal Saarimaa liidumaal toimusid kohaliku parlamendi valimised. Kristlik-Demokraatlik Liit kogus 35,2 protsenti häältest ja sai 19 kohta 51-liikmelises parlamendis, Saksamaa Sotsiaaldemokraatlik Partei 30,6 protsenti häältest ja 17 kohta parlamendis. Valimisaktiivsus oli 61,6 protsenti. Valimised olid suurimaks löögiks Vabale Demokraatlikule Parteile, mis sai alla 2 protsendi häältest ja kaotas kõik oma kohad liidumaa parlamendis. 
 Senegalis toimus presidendivalimiste teine voor, mille võitis 65,8-protsendilise toetusega opositsiooni kandidaat Macky Sall.
 Venemaal Moskvas ja Peterburis toimusid sanktsioneerimata opositsiooni meeleavaldused ausate valimiste toetuseks. Mõlemas linnas vahistati mitmed meeleavaldustel osalenud aktivistid, kes hiljem vabastati.
 Eestis lõppes Tallinna Linnavalitsuse korraldatud rahvahääletus tasuta ühistranspordi küsimuses. Rahvahääletusel osales 68 059 inimest ehk umbes 20 protsenti Tallinna elanikkonnast. Neist 75,5 protsenti toetas tasuta ühistranspordi sisseviimist Tallinnas alates 1. jaanuarist 2013.

26. märts

 Ameerika Ühendriikide Ülemkohus hakkas arutama president Barack Obama algatusel kehtestatud üleüldise kohustusliku tervisekindlustuse (niinimetatud ObamaCare) vastavust põhiseadusele. Uue tervisekindlussüsteemi on vaidlustanud 26 osariiki.
 Austraalias astus Queenslandi osariigi peaministrina ametisse Campbell Newman.
 Hispaanias tekkis CaixaBanki ja Banca Civica ühinemisel riigi suurim pank. CaixaBank omandas Banca Civica 977 miljoni euro eest, ühinemisel tekkinud ettevõte jätkab tegutsemist CaixaBanki nime all.
 Kanadas tunnistas Ontario provintsi apellatsioonikohus seaduslikuks prostitutsiooni ja selle vahendamise, tühistades sellega kahe prostitutsiooni piirava föderaalseaduse kehtivuse.
 Leedus lahkus ametist siseminister Raimundas Palaitis. Siseministri kohuseid asus ajutiselt täitma tervishoiuminister Raimondas Šukys.
 Lõuna-Korea pealinnas Sŏulis toimus tuumarelvastuse alane tippkohtumine, millel osalesid teiste seas ka Ameerika Ühendriikide president Barack Obama ja Hiina president Hu Jintao. Kahe riigi presidendid lubasid koordineerida oma tegevust Põhja-Korea suunal, kui viimane peaks Ühinenud Rahvaste Organisatsiooni resolutsiooni rikkudes aprillis läbi viima uue kaugmaaraketi katsetuse.
 Lõuna-Sudaani ja Sudaani vaidlusalustel naftarikastel piirkondadel puhkesid taas kahe riigi armeede vahel kokkupõrked. Sudaani president ‘Umar Ḩasan Aḩmad al-Bashīr tühistas seoses sellega oma visiidi Lõuna-Sudaani.
 Maldiivide territoriaalvetes röövisid piraadid Iraanile kuuluva kaubalaeva 23 meeskonnaliikmega pardal. Tegemist oli Somaalia mereröövlite esmakordse sissetungiga Maldiivide territoriaalvetesse.
 Paavst Benedictus XVI alustas ametlikku visiiti Kuubas.
 Somaalias vallutasid valitsusväed Etioopia vägede toetusel islamiliikumise aş-Şabāb ühe peamise tugipunkti El Buuri linna.
 Tuneesia suurima erakonna, mõõdukalt islamistliku Ennahda partei juhtkond teatas, et on vastu šariaadi elementide lülitamisele riigi uude põhiseadusse.
 Türgi Muşi provintsi tabas kohaliku aja järgi kell 13.30 5,0-pallise magnituudiga maavärin. Purustustest ja inimohvritest teateid ei ole.
 Venemaa kaitseministeerium alustas esimese sõjaväepolitsei brigaadi moodustamist. Selleks formeeritakse ümber 130. motolaskurbrigaad, mille koosseisu hakkab kuuluma 2500 sõjaväepolitseinikku.
 Eestisse saabus kahepäevasele visiidile Põhja-Iirimaa haridus- ja tööhõiveminister Stephen Farry, kes kohtus oma visiidi raames ka haridus- ja teadusminister Jaak Aaviksooga ja sotsiaalminister Hanno Pevkuriga. 
 Eestisse saabus kahepäevasele visiidile Ameerika Ühendriikide Euroopa väejuhatuse planeerimisosakonna ülem kontradmiral Mark C. Montgomery, kes kohtus siin Eesti Kaitseväe juhataja brigaadikindral Riho Terrasega.
 Eestit külastas Ühinenud Rahvaste Organisatsiooni pagulaste ülemvoliniku ameti Põhja-Balti regionaalesindaja Pia Prytz Phir.

27. märts

 Belgias Brüsselis anti üle keskkooliõpilaste tõlkevõistluse "Juvenes Translatores" auhinnad. Üks laureaate oli Eesti Tartu Miina Härma Gümnaasiumi õpilane Johanna Maarja Tiik.
 Iisraeli juhtiv opositsioonierakond Kadima valis uueks esimeheks endise kaitseministri Shaul Mofazi, kes kogus 61,7 protsendi valimistel osalenud parteiliikmete toetuse, võites ülekaalukalt senist parteijuhti Tsipi Livnit. 
 Iraak ja Saudi Araabia viisid lõpule diplomaatilise suhete taastamise, mis katkesid 1990. aastal seoses Iraagi sissetungiga Kuveiti. Saudi Araabia suursaadik andis Iraagi presidendile üle oma volikirjad.
 Lõuna-Aafrika Vabariik avas ligi 2000 dokumenti sisaldava digitaalarhiivi, mis kajastab riigi ekspresidendi Nelson Mandela elu ja tegevust.
 Lääne-Aafrika Riikide Majandusühendus peatas kuni põhiseadusliku korra taastamiseni Mali liikmestaatuse organisatsioonis.
 Saksamaal algas avaliku sektori töötajate ametiühingute liidu Vereinte Dienstleistungsgewerkschaft korraldatud üldstreik, millega nõutakse ametiühingu liikmetele 6,5-protsendilist palgatõusu. Streik kahjustas oluliselt mitme suurema lennujaama tööd ja Lufthansa oli sunnitud ainuüksi Frankfurdi lennujaamas tühistama 400 regulaarlendu.
 Tonga pealinnas Nuku‘alofas toimusid kuningas George Tupou V riiklikud matused ja algas kuninga surma puhul kehtestatud kolmekuine üleriigiline leinaperiood.
 Türgi pealinnas Ankaras avaldas 20 000 inimest meelt valitsuse kavandatava haridusreformi vastu, mis jagab üldhariduse kolmeks nelja-aastaseks perioodiks, muudab 12 aastat haridust kohustuslikuks ja lubab lastel otsustada esimese nelja-aastase tsükli lõpul kitsama õppesuuna või kutsehariduse kasuks. Meeleavalduse organiseeris riigi suurim opositsioonierakond Vabariiklik Rahvapartei.
 Eesti välisminister Urmas Paet kohtus Washingtonis Ameerika Ühendriikide riigisekretäri Hillary Clintoniga.
 Eesti Nuku- ja Noorsooteatris toimus Eesti Teatriliidu aastaauhindade kätteandmise tseremoonia.
 Saue linnavolikogu avaldas Isamaa ja Res Publica Liidu algatusel umbusaldust linnapea Harry Pajundile ja abilinnapea Rafael Ambosele, eemaldades linnas võimult Reformierakonna. Uueks linnapeaks valiti valimisliidu "Kindlad tegijad – uus tulevik" liige Henn Põlluaas.

28. märts

 Ameerika Ühendriikides teatas senaator Marco Rubio, et toetab Vabariikliku Partei presidendikandidaadina Mitt Romneyt. Marco Rubio toetust peetakse oluliseks USA latiinode kogukonna konservatiivse tiiva poolehoiu tagamisel vabariiklaste valimisvõitluses.
 Bulgaaria valitsus teatas, et on loobunud kavast ehitada Rumeenia piiri äärde Belenesse uus tuumaelektrijaam. 
 Euroopa Komisjoni siseasjade volinik Cecilia Malmström avaldas kava luua Europoli juurde uus küberkuritegevusega võitlemise keskus. Uus keskus hakkab asuma Europoli muude struktuuride juures Haagis ja peaks käivituma jaanuaris 2013.
 Mali sõjaväehunta avalikustas riigi uue põhiseaduse ja lubas korraldada uued valimised, millel sõjaväelises riigipöördes osalenud ei saa kandideerida. Valimiste kuupäeva esialgu siiski kindlaks ei määratud. Samal ajal teatas kukutatud president Amadou Toumani Touré, et ta on vabaduses ja viibib endiselt Mali territooriumil.
 Paavst Benedictus XVI lõpetas oma viisidi Kuubas. Visiidi viimasel päeval kritiseeris ta Ameerika Ühendriikide kaubandusembargot saareriigi vastu ja kutsus samas Kuuba võime üles looma avatumat ühiskonda, kus üksikisikutel oleks suuremad õigused ja vabadused kui praegu.
 Prantsusmaal Strasbourgis algasid kaks päeva kestvad Eesti päevad, kus tutvustati Eesti kultuuri ja arhitektuuri.
 Rahvusvahelisse Kosmosejaama jõudis Euroopa Kosmoseagentuuri mehitamata transpordialus ATV Edoardo Amaldi, mis toimetas astronautidele kütust, toitu, vett, õhku ja tööks vajalikke tarvikuid. Alus oli oma sihtkohta startinud 22. märtsil.
 Türgi pealinnas Ankaras teist päeva jätkunud meeleavaldused kavandatava haridusreformi vastu viisid kokkupõrgeteni meeleavaldajate ja politsei vahel. Politsei kasutas veekahureid ja pisargaasi sanktsioneerimata meeleavalduse laialiajamiseks. Sarnaste meeleavalduste vastu kasutati jõudu ka teistes linnades, sealhulgas İzmiris ja Adanas.
 Eesti majandus- ja kommunikatsiooniminister Juhan Parts vabastas ametist Maanteeameti peadirektori Tamur Tsäkko, kes oli kasutanud riigi raha isiklikeks puhkusereisideks. Tsäkko vabastamine jõustub 9. aprillist, mil ameti juhi kohuseid asub täitma ministri nõunik Erkki Raasuke.

29. märts

 Ameerika Ühendriikide endine president George H. W. Bush teatas, et toetab Vabariikliku Partei presidendikandidaadina Mitt Romneyt.
 Ameerika Ühendriikide Kongressi Esindajatekoda võttis vastu Paul Ryani juhitava eelarvekomisjoni koostatud riigieelarve projekti.
 Hispaanias algas üleriigiline üldstreik, millega avaldatakse meelt peaminister Mariano Rajoy valitsuse kärpekava vastu. Ametiühingute hinnangul kaitsevad mitmed kokkuhoiumeetmed suurettevõtteid ja halvendavad töötajate olukorda.
 Iraagi pealinnas Bagdadis toimus Araabia Liiga tippkohtumine, kus arutati võimalusi Süüria sisetülide lahendamiseks. Kohtumisele ei kutsutud Iraani ja Türgi esindajaid, sest mõlemal riigil on Araabia Liiga hinnangul konfliktis liiga suur isiklik huvi.
 Prantsusmaal Pariisis algas Majanduskoostöö ja Arengu Organisatsiooni keskkonnapoliitika komitee kahepäevane ministrite taseme kohtumine, mille peateemaks oli "Rohelise kasvu muutmine edasiviijaks". Eestit esindas kohtumisel keskkonnaminister Keit Pentus. 
 Rootsis astus tagasi kaitseminister Sten Tolgfors. Ministri kohuseid asus ajutiselt täitma infrastruktuuride minister Catharina Elmsäter-Svärd.
 Eestis Tallinnas avas kultuuriminister Rein Lang muusikafestivali Tallinn Music Week. Festival kestis 31. märtsini.
 Eesti president Toomas Hendrik Ilves kutsus tagasi Eesti suursaadiku Türgis, Aserbaidžaanis, Makedoonias, Liibanonis ja Süürias Aivo Orava.
 Tartus hotelli Dorpat konverentsikeskuses algasid kaks päeva kestnud Eesti Arstide Päevad. Ürituse avasid Tartu Ülikooli rektor Alar Karis ja Eesti Arstide Liidu president Andres Kork.

30. märts

 Ameerika Ühendriikide Kongressi Senat kinnitas uueks suursaadikuks Eestis Jeffrey D. Levine'i.
 Hispaania valitsus avalikustas kokkuhoiumeetmete kava, millega vähendati Hispaania 2012. aasta riigieelarve kulude poolt 27 miljardi euro ulatuses. Muuhulgas vähendati regioonide eelarveid 16,9 protsenti ja külmutati avaliku sektori töötajate palgad.
 Mali põhjaosas vallutasid tuareegi mässulised valitsusvägedelt Kidali piirkonna keskuse Kidali.
 Mauritiusel teatas oma tagasiastumisest president Sir Anerood Jugnauth. Tagasiastumine jõustus järgmisest päevast.
 Prantsusmaal vahistas politsei varahommikul 19 oletatavat islamiäärmuslast ja konfiskeeris nende valduses olnud relvad. Vahistatuid kahtlustati seotuses islamiäärmuslase Mohamed Merah' sooritatud rünnakutega või sarnaste rünnakute ettevalmistamises.
 Taanis Kopenhaagenis toimunud euroala rahandusministrite kohtumisel, kus osales ka Eesti rahandusminister Jürgen Ligi, otsustati euroala päästefondide kogumahtu suurendada 800 miljardi euroni.
 Türgi parlament võttis pärast mitu päeva kestnud meeleavaldusi häältega 295:91 vastu uue kooliseaduse. Seaduse vastuvõtmine viis parlamendis valitseva Õigluse ja Arengu Partei ning opositsioonilise Vabariikliku Rahvapartei saadikute vaheliste kaklusteni.
 Ungari president Pál Schmitt, kellelt võeti seoses plagiaadiga doktorikraad, keeldus riigitelevisioonile antud intervjuus ametist tagasi astumast, teatades, et ei näe mingit seost oma akadeemilise tegevuse ja riigipea positsiooni vahel.
 Venemaal Moskvas oma korteris sooritas enesetapu endine KGB esimese peavalitsuse ülem, 77-aastane Leonid Šebaršin.
 Eesti haridus- ja teadusminister Jaak Aaviksoo viibis ringreisil Lääne-Virumaal. 
 Eesti välisminister Urmas Paet viibis ühepäeval töövisiidil Soomes, kus ta kohtus Soome presidendi Sauli Niinistö, välisminister Erkki Tuomioja ja Euroopa Liidu asjade ministri Alexander Stubbiga.
 Harju Maakohus tunnistas pistise andmises süüdi Keskerakonnaga seotud Tallinna Linnavalitsuse ametniku Ivo Parbuse ja sihtasutuse Jüri Vilmsi Sihtkapital juhi Elmar Sepa. Mõlemale mõisteti reaalne vanglakaristus – Parbusele 2 aastat ja 6 kuud, Elmar Sepale 5 kuud. Süüdi mõisteti ka kõik teised samas süüasjas kohtu all olnud ärimehed ja ametnikud, reaalsest vanglakaristusest pääses ainsana ärimees Peeter Palusaar.
 Kaitseväe Ühendatud Õppeasutused tähistasid patrullvõistlusega kooli asutamise 93. aastapäeva.

31. märts

 Egiptuse Muslimi Vennaskond nimetas oma kandidaadiks presidendivalimistel liikumise aseesimehe Khairat al-Shatiri.
 Kuuba võimud kuulutasid suure reede vastavalt paavst Benedictus XVI palvele riigipühaks. Tegemist on esimese korraga, mil alates usupühade kaotamisest 1960. aastatel on Kuubas kirikupüha kuulutatud vabaks päevaks.
 Malis alustasid tuareegi mässulised pealetungi olulisele garnisonilinnale, Gao piirkonna keskusele Gaole, mille nad õhtuks Mali valitsusvägede käest vallutasid.
 Taanis Århusi linnas toimus rahvusvaheline paremäärmuslaste kogunemine, millel avaldati meelt islami leviku vastu Euroopas. Kogunemise eesmärk oli moodustada üleeuroopaline islamivastane koostöövõrgustik.
 Tai lõunaosas Yala provintsi keskuses Yalas toimus kohaliku aja järgi kella 12 paiku kolm pommiplahvatust, milles hukkus vähemalt 9 ja sai vigastada 112 inimest. 
 Venemaal Moskvas Triumfi väljakul toimus kogunemisvabaduse kaitseks loodud kodanikuliikumise Strateegia-31 korraldatud meeleavaldus. Politsei pidas kinni 60 meeleavaldusel osalenut, teiste seas ka poliitiku ja kirjaniku Eduard Limonovi. Kõik kinnipeetavad vabastati hiljemalt 1. aprilli hommikuks.
 Üleeuroopalise kapitalismivastase päeva M31 raames toimus Frankfurdis peamiselt anarhistide tänavademonstratsioon, millesse sekkus politsei.
 Eestis lõppes rahva ja eluruumide loendus.
 Tallinnas algas Eestimaa linnade ja valdade üldkogu. Üldkogul peetud kõnes kutsus Tallinna linnapea Edgar Savisaar kohalikke omavalitsusi protestiks riigi omavalitsusvaenuliku eelarvepoliitika vastu üheks päevaks uksi sulgema.
 Eesti Keskerakonna Tallinna Nõmme piirkonnaorganisatsioon valis piirkonna juhatuse esimeheks tagasi erakondliku siseopositsiooni ühe liidri Rainer Vakra, kes kogus valimistel 6 häält rohkem Nõmme linnaosa vanemast Erki Korbist. Piirkonnaorganisatsiooni koosolekul osales ka erakonna esimees Edgar Savisaar.
 Isamaa ja Res Publica Liidu volikogu valis volikogu esimeheks tagasi põllumajandusministri Helir-Valdor Seederi.

 2012-03